
5 Απριλίου 2018 


ΤΕΥΧΟΣ ΔΕΥΤΕΡΟ 


Αρ 


. Φύλλου 1244 


ΑΠΟΦΑΣΕΙΣ 

Αριθμ. 20181494 

Έγκριση του Κανονισμού Διδακτορικών Σπου¬ 
δών του Τμήματος Ψηφιακών Συστημάτων της 
Σχολής Τεχνολογιών Πληροφορικής και Επικοι¬ 
νωνιών του Πανεπιστημίου Πειραιώς. 

Η ΣΥΓΚΛΗΤΟΣ ΤΟΥ ΠΑΝΕΠΙΣΤΗΜΙΟΥ ΠΕΙΡΑΙΩΣ 
(Αριθμ. Συνεδρίας 8η /I -02-2018) 

Έχοντας υπόψη: 

1. Τις διατάξεις των άρθρων 45 και 85 του ν. 4485/2017 
(ΦΕΚ 114 Α') «Οργάνωση και λειτουργία της ανώτατης 
εκπαίδευσης, ρυθμίσεις για την έρευνα και άλλες δια¬ 
τάξεις» 

2. Τις διατάξεις του ν. 4386/2016 «Ρυθμίσεις για την 
έρευνα και άλλες διατάξεις» (ΦΕΚ Α' 83), όπως τροπο¬ 
ποιήθηκαν και ισχύουν. 

3. Τις διατάξεις του ν. 4009/2011 «Δομή, λειτουργία, δι¬ 
ασφάλιση της ποιότητας των σπουδών και διεθνοποίηση 
των ανωτάτων εκπαιδευτικών ιδρυμάτων»(ΦΕΚ Α' 195), 
όπως τροποποιήθηκαν και ισχύουν 

4. Την παρ.3ε του άρθρου 9, του ν. 3685/2008 «Θεσμικό 
πλαίσιο για τις μεταπτυχιακές σπουδές» (ΦΕΚ Α' 148). 

5. Την αριθμ. 163204/Ζ1/29-9-2017 εγκύκλιο του 
Υπουργείου Παιδείας, Έρευνας και Θρησκευμάτων. 

6. Το ΦΕΚ 617/τ.ΥΟΔΔ/23-11-2017 στο οποίο δημο¬ 
σιεύτηκε η αριθ. 201656/Ζ1/21-11-2017 διαπιστωτική 
πράξη του Υπουργού Παιδείας, Έρευνας και Θρησκευ¬ 
μάτων (ΑΔΑ:72Ε34653ΠΣ-ΒΤΨ) περί εκλογής Πρύτανη 
και τριών (3) Αντιπρυτάνεων του Πανεπιστημίου Πει¬ 
ραιώς με θητεία τεσσάρων (4) ετών, από 1 -12-2017 έως 
30-11-2021. 

7. Το απόσπασμα πρακτικού της Συνέλευσης του 
Τμήματος Ψηφιακών Συστημάτων του Πανεπιστημίου 
Πειραιώς στις 22/1/2018 (συνεδρία 8η). 

8. Το γεγονός ότι από την εφαρμογή των διατάξεων 
της παρούσας απόφασης δεν προκαλείται πρόσθετη 
δαπάνη εις βάρος του κρατικού προϋπολογισμού, απο¬ 
φασίζουμε: 

Τ ην έγκριση του Κανονισμού Διδακτορικών Σπουδών 
του Τμήματος Ψηφιακών Συστημάτων της Σχολής Τεχνο¬ 
λογιών Πληροφορικής και Επικοινωνιών του Πανεπιστη¬ 
μίου Πειραιώς ως ακολούθως: 


Άρθρο 1 
Γενικές Αρχές 

Στον παρόντα Κανονισμό παρουσιάζονται η δομή και 
οι κανόνες λειτουργίας του Προγράμματος Διδακτορι¬ 
κών Σπουδών του Τμήματος Ψηφιακών Συστημάτων της 
Σχολής Τεχνολογιών Πληροφορικής και Επικοινωνιών 
του Πανεπιστημίου Πειραιώς. 

Οι Διδακτορικές Σπουδές του Τμήματος Ψηφιακών 
Συστημάτων αποσκοπούν στην προαγωγή της πρω¬ 
τότυπης επιστημονικής έρευνας όπως επίσης και στη 
δημιουργία επιστημόνων ικανών να συμβάλουν στην 
πρόοδο της επιστήμης της έρευνας και των εφαρμογών 
και οδηγούν στην απόκτηση Διδακτορικού Διπλώματος 
(Δ.Δ.). 

Το Διδακτορικό Δίπλωμα αποτελεί ακαδημαϊκό τίτλο, 
ο οποίος πιστοποιεί την εκπόνηση πρωτότυπης επιστη¬ 
μονικής έρευνας και την ουσιαστική συνεισφορά του/της 
κατόχου του στην εξέλιξη της γνώσης στον αντίστοιχο 
επιστημονικό κλάδο. 

Συγχρόνως, το πρόγραμμα Διδακτορικών Σπουδών 
αποτελεί για το Τμήμα, πηγή ακαδημαϊκού κύρους και 
διεθνούς διάκρισης και συμβάλλει στην αναβάθμιση της 
ερευνητικής παραγωγής, με έμφαση στην εκπόνηση των 
επιστημονικών εργασιών που συντελούνται στο πλαίσιό 
του. 

Άρθρο 2 

Νομικό πλαίσιο Προγράμματος 
Διδακτορικών Σπουδών 

Τ ο Πρόγραμμα Διδακτορικών Σπουδών του Τ μήματος 
Ψηφιακών Συστημάτων οργανώνεται και λειτουργεί σύμ¬ 
φωνα με τις διατάξεις του ν. 4485/2017 και του εν γένει 
θεσμικού πλαισίου όπως κάθε φορά ισχύει. 

Ο παρόν κανονισμός διδακτορικών σπουδών του 
Τμήματος Ψηφιακών Συστημάτων του Πανεπιστημίου 
Πειραιώς, καταρτίστηκε με απόφαση της Συνέλευσης 
του Τμήματος 

Ψηφιακών Συστημάτων (8η- 22/01/2018), εγκρίθηκε 
από τη Σύγκλητο του Πανεπιστημίου Πειραιώς, δημοσι- 
εύθηκε στην Εφημερίδα της Κυβερνήσεως, αναρτήθηκε 
στο διαδικτυακό τόπο του Τμήματος και κοινοποιήθηκε 
στο Υπουργείο Παιδείας, Έρευνας και Θρησκευμάτων. 

Άρθρο 3 

Τυπικά Προσόντα Υποψηφίων για Εκπόνηση 

Διδακτορικής Διατριβής 

Δικαίωμα υποβολής αίτησης για εκπόνηση Διδακτο¬ 
ρικής Διατριβής στο Τμήμα έχουν όσοι/ες πληρούν τις 
παρακάτω προϋποθέσεις: 

• Είναι πτυχιούχοι Α.Ε.Ι. (Πανεπιστημίου ή Α.Τ.Ε.Ι) της 
ημεδαπής ή αναγνωρισμένου ως ομοταγούς ιδρύματος 
της αλλοδαπής. 

• Είναι κάτοχοι Διπλώματος Μεταπτυχιακών Σπουδών 
(Δ.Μ.Σ.) Α.Ε.Ι. της ημεδαπής ή αναγνωρισμένου ως ομο- 
ταγούς ιδρύματος της αλλοδαπής ή είναι κάτοχοι ενιαίου 
και αδιάσπαστου τίτλου σπουδών μεταπτυχιακού επιπέ¬ 
δου κατά το άρθρο 46 του ν. 4485/2017. 

• Διαθέτουν πιστοποιητικό επαρκούς γνώσης της Αγ¬ 
γλικής γλώσσας. 

• Σε ειδικές περιπτώσεις, λόγω της εγνωσμένης ποιότη¬ 
τας του επιστημονικού ή επαγγελματικού του/της έργου, 
ή αν ο/η Υποψήφιος/α έχει εξαιρετικής ποιότητας και επι¬ 
πέδου επιστημονική/ές δημοσίευση/εις ή ευρεσιτεχνία, 
και μετά από αιτιολογημένη απόφαση της Συνέλευσης, 
μπορεί να γίνει δεκτός/ή και μη κάτοχος Δ.Μ.Σ. 

Άρθρο 4 

Διαδικασία Προκήρυξης και Επιλογής 

Υποψηφίων Διδακτόρων 

Α. Γενικά 

Οι υποψήφιοι/ες για εκπόνηση διδακτορικής διατρι¬ 
βής πρέπει να υποβάλλουν σχετική αίτηση στη Γραμμα¬ 
τεία του Τμήματος. Η υποβολή της αίτησης μπορεί να 
γίνει καθ' όλη τη διάρκεια του έτους. 

Επιπλέον, το Τμήμα, μετά από απόφαση της Συνέλευ¬ 
σης, δύναται να προκηρύξει θέσεις υποψηφίων διδα¬ 
κτόρων. Στην προκήρυξη θα πρέπει να αναφέρονται οι 
προϋποθέσεις, οι όροι, οι προθεσμίες, οι διαδικασίες 
κατάθεσης υποψηφιοτήτων και επιλογής υποψηφίων 
διδακτόρων καθώς και οι πρόσθετες υποχρεώσεις αυ¬ 
τών, ρήτρες, παραδοτέα και χρονικά όρια ολοκλήρωσης 
των διατριβών. Οι προκηρύξεις αυτές δημοσιοποιούνται 
διά του ημερησίου τύπου και αναρτώνται ηλεκτρονικά 
στον διαδικτυακό τόπο του Τμήματος. 

Η διοικητική υποστήριξη των Διδακτορικών Σπουδών 
γίνεται από τη Γραμματεία του Τμήματος. 

Β. Απαιτούμενα Δικαιολογητικά 

Στην αίτηση που υποβάλει ο/η υποψήφιος/α στη Γραμ¬ 
ματεία τουΤμήματος αναγράφεται ο προτεινόμενοςτίτ¬ 
λος, η προτεινόμενη γλώσσα εκπόνησης και συγγραφής 
-η οποία μπορεί να είναι διάφορη της Ελληνικής-, κα¬ 
θώς και ο/η προτεινόμενος/η ως επιβλέπων/ουσα της 
Διδακτορικής Διατριβής, ο/η οποίος/α ανήκει σε όσους/ 
ες έχουν δικαίωμα επίβλεψης Διδακτορικής Διατριβής, 
σύμφωνα με τα οριζόμενα στο άρθρο 38 παρ. 2 του 
ν. 4485/2017 και στο άρθρο 5 του παρόντος Κανονισμού. 

Η αίτηση συνοδεύεται από τα παρακάτω απαιτούμενα 
δικαιολογητικά: 

1. Φωτοτυπία πτυχίου ή διπλώματος Α.Ε.Ι. (Πανεπι¬ 
στημίου ή Α.Τ.Ε.Ι.) της ημεδαπής ή αναγνωρισμένου ως 
ισότιμου της αλλοδαπής 


2. Φωτοτυπία Διπλώματος Μεταπτυχιακών Σπουδών 
Α.Ε.Ι. (εφόσον υπάρχει) της ημεδαπής ή αναγνωρισμένου 
ως ισότιμου της αλλοδαπής 

3. Φωτοτυπία αστυνομικού δελτίου ταυτότητας ή ισό- 
κυρο δημόσιο έγγραφο ταυτοπροσωπίας 

4. Αναλυτικό βιογραφικό σημείωμα 

5. Πιστοποιητικό επαρκούς γνώσης της Αγγλικής 
γλώσσας 

6. Δύο συστατικές επιστολές κατά προτίμηση από μέλη 
ΔΕΠ ΑΕΙ, σε φάκελο κλειστό από το συστήνοντα 

7. Σχέδιο πρότασης Διδακτορικής Διατριβής που θα 
πρέπει κατ' ελάχιστον να περιέχει: 

ί. Ανάλυση των ερευνητικών ενδιαφερόντων και προ¬ 
τεραιοτήτων του/της υποψηφίου/ας 
Μ. Προτεινόμενο θέμα Διδακτορικής Διατριβής 
ίίί. Περιγραφή του σκοπού της Διδακτορικής Διατρι¬ 
βής, καθώς και των επιμέρους στόχων αυτής 
ίν. Περιγραφή της μεθοδολογίας που θα ακολουθηθεί 
ν. Ενδεικτική βιβλιογραφία 
νί. Προσδοκώμενα αποτελέσματα 

8. Αντίγραφα εργασιών που έχουν εκπονηθεί σε προ¬ 
ηγούμενα προπτυχιακά ή μεταπτυχιακά προγράμματα 
σπουδών, σε ψηφιακή μορφή. 

9. Ψηφιακά αντίγραφα άρθρων που δημοσιεύτηκαν 
είτε σε επιστημονικά περιοδικά είτε σε πρακτικά διεθνών 
συνεδρίων τα οποία δημοσιεύουν εργασίες με σύστημα 
κριτών, μονογραφίες ή διακρίσεις 

Γ. Κριτήρια Επιλογής Υποψηφίων Διδακτόρων 
Η Συνέλευση του Τμήματος, με βάση τη συνάφεια 
του ερευνητικού αντικειμένου των αιτήσεων που έχουν 
υποβληθεί, ορίζει τριμελή Επιτροπή από μέλη ΔΕΠ του 
Τμήματος, ανά κατηγορία αιτήσεων. Η κάθε Επιτροπή 
εξετάζει τις υποβληθείσες αιτήσεις και τα συνυποβαλ¬ 
λόμενα δικαιολογητικά και καλεί σε συνέντευξη τον/την 
υποψήφιο/α. 

Κατόπιν, η κάθε Επιτροπή υποβάλει στη Συνέλευση 
του Τμήματος εισήγηση με αναλυτικό υπόμνημα, στο 
οποίο αναγράφονται οι λόγοι για τους οποίους ο/η 
υποψήφιος/α πληροί ή δεν πληροί τις προϋποθέσεις 
προκειμένου να γίνει δεκτός/η. Επιπρόσθετα, προτείνει 
τον/την επιβλέποντα/ουσα, ακόμη και αν αυτός/η δεν 
έχει προταθεί από τον/την υποψήφιο/α με κριτήριο τη 
σύμπτωση ή τη συνάφεια με τον επιστημονικό κλάδο 
όπου εμπίπτει το θέμα της Διδακτορικής Διατριβής και 
μετά από συνεννόηση με τον/την προτεινόμενο/η. Σε 
κάθε περίπτωση το θέμα ανάγεται στην αρμοδιότητα 
της Συνέλευσης του Τμήματος. 

Η Συνέλευση του Τμήματος, συνεκτιμώντας το υπό¬ 
μνημα της Επιτροπής, εξετάζει αν πληρούνται τα κατά 
τον Νόμο απαιτούμενα προσόντα και τα κριτήρια που 
έχουν τεθεί από τον Κανονισμό Διδακτορικών Σπουδών 
του Τμήματος και εγκρίνει ή απορρίπτει αιτιολογημένα 
την αίτηση του/της υποψηφίου/ας. 

Εξετάζεται δηλαδή, εάν πρόκειται για υποψηφιότητα 
υψηλής ποιότητας, εάν ο/η υποψήφιος/α διαθέτει γνώση 
του αντικειμένου σε θεωρητικό επίπεδο και εις βάθος εξοι¬ 
κείωση με τον τρέχοντα επιστημονικό προβληματισμό, 
εάν ο/η υποψήφιος/α έχει σαφή στόχο όσον αφορά στην 
εκπόνηση της διατριβής, εάν η υποψηφιότητα υπόσχεται 

ερευνητική παραγωγή και επιτυχή κατάληξή της και εάν 
η ερευνητική πρόταση εμπίπτει στα ερευνητικά και εν 
γένει ακαδημαϊκά ενδιαφέροντατουΤμήματος. Ενδεικτικά 
αναφέρονται τα ακόλουθα κριτήρια που μπορούν να λη- 
φθούν υπόψη απάτη Συνέλευση για τη λήψη απόφασης: 

1. Δίπλωμα Μεταπτυχιακών Σπουδών 

2. Διπλωματική Εργασία 

3. Πρώτο πτυχίο (βαθμός συνάφεια) 

4. Πτυχιακή εργασία 

5. Επαγγελματική εμπειρία 

6. Δημοσιεύσεις σε επιστημονικά περιοδικά με σύστη¬ 
μα κριτών 

7. Ανακοινώσεις σε επιστημονικά συνέδρια με σύστη¬ 
μα κριτών 

8. Συμμετοχή σε ερευνητικά προγράμματα 

9. Πιστοποιημένη γνώση ξένων γλωσσών (εκτός των 
Αγγλικών) 

10. Δεύτερο πτυχίο (αν υπάρχει) 

Στην εγκριτική απόφαση της Συνέλευσης ορίζεται και 
η γλώσσα εκπόνησης και συγγραφής της Διδακτορικής 
Διατριβής. Η γλώσσα εκπόνησης και συγγραφής της 
διδακτορικής διατριβής μπορεί να τροποποιηθεί μετά 
από σχετική εισήγηση της Τριμελούς Συμβουλευτικής 
Επιτροπής και έγκριση της Συνέλευσης του Τμήματος. 
Στην περίπτωση που η γλώσσα συγγραφής δεν είναι η 
ελληνική θα κατατίθεται και εκτενής περίληψη της δια¬ 
τριβής στα ελληνικά. 

Στην ίδια απόφαση, η Συνέλευση δύναται να καθο¬ 
ρίσει ως προϋπόθεση για την εκπόνηση της Διδακτο¬ 
ρικής Διατριβής του/της υποψηφίου, την παράλληλη 
επιτυχή παρακολούθηση μαθήματος/ων μεταπτυχιακού 
επιπέδου ή άλλες συναφείς με την επιστημονική έρευνα 
υποχρεώσεις. 

Άρθρο 5 

Επίβλεψη Διδακτορικής Διατριβής 

Δικαίωμα επίβλεψης Διδακτορικών Διατριβών έχουν 
τα μέλη Δ.Ε.Π. α' βαθμίδας, αναπληρωτή και επίκου¬ 
ρου του οικείου ή άλλου Α.Ε.Ι. ή ερευνητές Α', Β' ή Γ' 
βαθμίδας από ερευνητικά κέντρα (του άρθρου 13Α του 
ν. 4310/2014 και τις προβλέψεις του άρθρου 39.1 του 
ν. 4485/2017) συμπεριλαμβανομένων των ερευνητι¬ 
κών κέντρων της Ακαδημίας Αθηνών και του Ιδρύμα¬ 
τος Ιατροβιολογικών Ερευνών της Ακαδημίας Αθηνών 
(άρθρο 39, ν. 4485/2017). Σε περίπτωση προκήρυξης 
για εκπόνηση Διδακτορικής Διατριβής, η ανάθεση της 
επίβλεψης μπορεί βάσει της προκήρυξης να υπόκειται 
σε επιπλέον διαδικασίες και κριτήρια από εκείνα που 
προβλέπονται στο Νόμο και στον οικείο Κανονισμό Δι¬ 
δακτορικών Σπουδών. 

Κάθε επιβλέπων/ουσα μπορεί να επιβλέπει έως οκτώ 
(8) (μη συνυπολογιζομένων τυχόν συνεπιβλέψεων - ως 
μέλος άλλων Τριμελών Συμβουλευτικών Επιτροπών), το 
ανώτερο, Υ.Δ. 

Η Συνέλευση τουΤμήματος αναθέτει στον/στην προ- 
τεινόμενο/η επιβλέποντα/ουσα, σύμφωνα με την παρά¬ 
γραφο 3 του άρθρου 38 του ν. 4485/2017, την επίβλεψη 
της Διδακτορικής Διατριβής και ορίζει Τριμελή Συμβου¬ 
λευτική Επιτροπή, με αρμοδιότητα να πλαισιώνει και να 
υποστηρίζει την εκπόνηση και συγγραφή της. 


Στην Τριμελή Συμβουλευτική Επιτροπή μετέχουν ως 
μέλη, ο/η επιβλέπων/ουσα και δύο ακόμη μέλη Δ.Ε.Π. 
α' βαθμίδας, αναπληρωτή και επίκουρου από το οικείο 
ή άλλο Α.Ε.Ι. ή καθηγητές αναγνωρισμένων ως ομοτα- 
γών ιδρυμάτων της αλλοδαπής, οι οποίοι είναι κάτοχοι 
Διδακτορικού Διπλώματος, ή ερευνητές των βαθμιδών 
Α', Β' ή Γ' από ερευνητικά κέντρα του άρθρου 13Α του 
ν. 4310/2014, συμπεριλαμβανομένων των ερευνητικών 
κέντρων της Ακαδημίας Αθηνών και του Ιδρύματος Ια- 
τροβιολογικών Ερευνών της Ακαδημίας Αθηνών ή από 
αναγνωρισμένα ερευνητικά κέντρα ή ινστιτούτα της 
αλλοδαπής και έχουν το ίδιο ή συναφές γνωστικό αντι¬ 
κείμενο με την υπό κρίση Διδακτορική Διατριβή. 

Ως μέλη της Τριμελούς Συμβουλευτικής Επιτροπής 
είναι δυνατόν να ορίζονται και μέλη Δ.Ε.Π. τα οποία 
είναι σε άδεια (ΝΣΚ 73/2016, 81/2016). Στην Τριμελή 
Συμβουλευτική Επιτροπή μετέχει τουλάχιστον ένα (1) 
μέλος Δ.Ε.Π. από τις τρεις πρώτες βαθμίδες τουΤμήμα¬ 
τος, χωρίς να είναι απαραίτητα ο επιβλέπων. 

Ο επιβλέπων Καθηγητής καθοδηγεί και υποστηρίζει 
την έρευνα του/της υποψηφίου/ας διδάκτορα. Η λει¬ 
τουργία τηςΤριμελούςΣυμβουλευτικής Επιτροπής είναι 
σημαντική, αλλά δεν υποκαθιστά τον ιδιαίτερο ρόλο του 
επιβλέποντος Καθηγητή, του οποίου η εμπλοκή στην 
επιβλεπόμενη έρευνα είναι κρίσιμη. Ειδικότερα, η άμεση 
συνεργασία επιβλέποντος και υποψηφίου διδάκτορα 
πρέπει να είναι τακτική και συνεχής. 

Αν για οποιονδήποτε λόγο ο/η επιβλέπων/ουσα εκλεί- 
ψει ή διαπιστωμένα αδυνατεί νατελέσει χρέη επιβλέπο- 
ντος/σας για μεγάλο χρονικό διάστημα, η Συνέλευση 
του Τμήματος, εκτιμώντας τις περιστάσεις, αναθέτει σε 
άλλον/η την επίβλεψη, σύμφωνα με όσα ορίζονται στις 
προηγούμενες παραγράφους, κατόπιν αίτησης του/ 
της υποψήφιου/ας διδάκτορα και σύμφωνης γνώμης 
του/της νέου/ας προτεινόμενου/ης επιβλέποντος/ας. 
Αν αυτό δεν είναι δυνατό, η Συνέλευση του Τμήματος 
ορίζει ένα από τα άλλα δύο (2) μέλη της Τριμελούς Συμ¬ 
βουλευτικής Επιτροπής ως επιβλέπων/ουσα, ακόμη και 
καθ'υπέρβαση του μέγιστου αριθμού υποψήφιων διδα¬ 
κτόρων που μπορεί να επιβλέπεται ανά άτομο, σύμφωνα 
με όσα ορίζονται στον παρόντα Κανονισμό. 

Αν ο/η αρχικός/η επιβλέπων/ουσα μετακινηθεί σε 
άλλο Α.Ε.Ι. ή Τμήμα Α.Ε.Ι. ή συνταξιοδοτηθεί, συνεχίζει 
να τελεί χρέη επιβλέποντος/ουσας των Διδακτορικών 
Διατριβών που έχει αναλάβει, και ο τίτλος απονέμεται 
από το Α.Ε.Ι., στο οποίο ανήκει το Τμήμα, όπου ξεκίνησε 
η εκπόνηση της Διδακτορικής Διατριβής. 

Η Γραμματεία του Τμήματος οφείλει να αναρτά στον δι¬ 
αδικτυακό τόπο τουΤμήματος, στην ελληνική και αγγλι¬ 
κή γλώσσα, το όνομα του/της Υποψήφιου/ας Διδάκτορα, 
τον τίτλο και σύντομη περίληψη της Διδακτορικής Δια¬ 
τριβής, το όνομα του/της επιβλέποντος/ουσας και των 
άλλων μελών τηςΤριμελούςΣυμβουλευτικής Επιτροπής. 

Άρθρο 6 

Εκπόνηση Διδακτορικής Διατριβής 

Κατά τη διάρκεια εκπόνησης της Διδακτορικής Διατρι¬ 
βής, ο/η Υ.Δ. ασχολείται με την αξιολόγηση και διερεύνη- 
ση των πηγών, τη συλλογή των ερευνητικών δεδομένων, 

καθώς και την επεξεργασία και ανάλυση των δεδομένων 
αυτών. Η Διδακτορική Διατριβή πρέπει να αποτελεί ση¬ 
μαντική νέα συνεισφορά στην επιστημονική γνώση. 

Ο/Η Υ.Δ. έχει τη δυνατότητα να πραγματοποιήσει ένα 
μέρος της έρευνας του σε Πανεπιστήμιο άλλης χώρας 
μετά από σύμφωνη γνώμη τηςΤριμελούς Συμβουλευτι¬ 
κής Επιτροπής και της Συνέλευσης του Τμήματος προκει- 
μένου να εξοικειωθεί με το διεθνές σύστημα αξιολόγη¬ 
σης και τεκμηρίωσης της επιστημονικής γνώσης ή/και 
για να συνεργαστεί σε ερευνητικό επίπεδο με άλλους 
ερευνητές/τριες. Ο/Η Υποψήφιος/α οφείλει να επιδιώ¬ 
κει ενεργή παρουσία στο διεθνές ακαδημαϊκό γίγνεσθαι 
συμμετέχοντας σε σεμινάρια ή επιστημονικά συνέδρια, 
αποβλέποντας στην αναγνώριση της έρευνας του/της 
με δημοσιεύσεις σε περιοδικά με σύστημα κριτών, όπου 
αυτό είναι εφικτό. 

Το Τμήμα Ψηφιακών Συστημάτων είναι δυνατό να 
συνεργάζεται με Τμήματα Α.Ε.Ι., ερευνητικά κέντρα και 
ινστιτούτα του άρθρου 13Ατου ν. 4310/2014, συμπερι¬ 
λαμβανομένων των ερευνητικών κέντρων της Ακαδημί¬ 
ας Αθηνών και του Ιδρύματος Ιατροβιολογικών Ερευνών 
της Ακαδημίας Αθηνών, για την εκπόνηση διατριβών με 
συνεπίβλεψη (προϋπόθεση είναι ένα τουλάχιστον από 
τα συνεργαζόμενα Τμήματα να είναι αυτοδύναμο). Τα 
σχετικά με τη διαδικασία εκπόνησης, χορήγησης ενιαίου 
ή χωριστού τίτλου κ.α., προβλέπονται στο οικείο Ειδικό 
Πρωτόκολλο Συνεργασίας που καταρτίζεται και εγκρίνε- 
ται από τις οικείες Συγκλήτους και τα συλλογικά όργανα 
διοίκησης των ερευνητικών κέντρων. 

Το Τμήμα Ψηφιακών Συστημάτων είναι επίσης δυνατό 
να συνεργάζεται με αναγνωρισμένα ως ομοταγή Ιδρύ¬ 
ματα ή ερευνητικά κέντρα και ινστιτούτα της αλλοδαπής 
για την εκπόνηση διατριβών με συνεπίβλεψη. Τα σχετι¬ 
κά με τη διαδικασία εκπόνησης, χορήγησης ενιαίου ή 
χωριστού τίτλου κ.α., προβλέπονται στο οικείο Ειδικό 
Πρωτόκολλο Συνεργασίας που καταρτίζεται σύμφωνα 
με όσα ορίζει η σχετική απόφαση του Υπουργού Παιδεί¬ 
ας, Έρευνας και Θρησκευμάτων που δημοσιεύεται στην 
Εφημερίδα της Κυβερνήσεως. 

Άρθρο 7 

Χρονική Διάρκεια Εκπόνησης 

Διδακτορικών Σπουδών 

Η χρονική διάρκεια για την απόκτηση του Διδακτορι¬ 
κού Διπλώματος είναι τουλάχιστον τρία (3) πλήρη ημερο¬ 
λογιακά έτη απάτην ημερομηνία ορισμού τηςΤριμελούς 
Συμβουλευτικής Επιτροπής. 

Μέγιστος χρόνος ολοκλήρωσης Διδακτορικής Διατρι¬ 
βής είναι τα έξι (6) πλήρη ημερολογιακά έτη από την 
ημερομηνία ορισμού τηςΤριμελούς Συμβουλευτικής 
Επιτροπής εξαιρουμένων των αναστολών σπουδών. Σε 
ειδικές περιπτώσεις το χρονικό αυτό διάστημα μπορεί 
να παραταθεί για το πολύ ένα (1) έτος μετά από αίτηση 
του/της ενδιαφερόμενου/ης, αιτιολογημένης εισήγησης 
τηςΤριμελούς Συμβουλευτικής Επιτροπής και σχετικής 
έγκρισης από τη Συνέλευση του Τμήματος. 

Ο/Η υποψήφιος/α διδάκτορας δικαιούται να ζητήσει 
αναστολή σπουδών μία φορά κατά τη διάρκεια των 
σπουδών του. Το χρονικό διάστημα της αναστολής δεν 


μπορεί να είναι μεγαλύτερο του ενός (1) ημερολογιακού 
έτους. Η Συνέλευση κρίνει τη σπουδαιότητα των λόγων 
της αιτούμενης αναστολής και εφόσον γίνουν αποδεκτοί, 
ο/η υποψήφιος/α μπορεί να συνεχίσει τις σπουδές του 
μετά το χρονικό διάστημα της αναστολής, αλλά σύμφω¬ 
να με τους ισχύοντες κατά την κατάθεση της αίτησης 
εκπόνησης όρους. 

Αλλαγή τίτλου ή εξειδίκευση τίτλου καθώς και αλλαγή 
θέματος στην υπό εκπόνηση διδακτορική διατριβή, μπο¬ 
ρεί να πραγματοποιηθεί μόνο μετά από τεκμηριωμένη 
εισήγηση τηςΤριμελούς Συμβουλευτικής Επιτροπής και 
έγκριση της Συνέλευσης του Τμήματος. 

Η Συνέλευση, μετά από εισήγηση κατά πλειοψηφία της 
Τριμελούς Συμβουλευτικής Επιτροπής μπορεί να απο¬ 
φασίσει τη διαγραφή από το πρόγραμμα Διδακτορικών 
Σπουδών του υποψηφίου/ας διδάκτορα, 

■ του/της οποίου/ας η πρόοδος κρίνεται ανεπαρκής 
ή στάσιμη 

• διότι ο/η Υποψήφιος/α έχει αναιτιολόγητα διακόψει 
το έργο της εκπόνησης της Διατριβής 

• διότι δεν ανταποκρίνεται στις ανατεθειμένες σε αυ- 
τόν/ην επικουρικές εκπαιδευτικές/ερευνητικές υπηρε¬ 
σίες του Τμήματος 

■ διότι δεν υποβάλλει ετήσιες εκθέσεις προόδου σε 
συνεργασία με την Τριμελή Συμβουλευτική Επιτροπή 

• έχει παραβιάσει τις κείμενες διατάξεις όσον αφορά 
στην αντιμετώπιση πειθαρχικών παραπτωμάτων από τα 
αρμόδια πειθαρχικά Όργανα 

• αυτοδίκαια κατόπιν αιτήσεως του/της Υ.Δ. 

• διότι έχει υποπέσει σε περιπτώσεις παραπτωμάτων 
όπως αντιγραφής, ανάρμοστης συμπεριφοράς ή συμπε¬ 
ριφοράς που αντιβαίνει στην ακαδημαϊκή δεοντολογία. 

Στην απόφαση τεκμηριώνονται οι λόγοι διαγραφής. 

Εάν ο/η υποψήφιος/α διδάκτορας, κατά τη διάρκεια 
εκπόνησης ή παρουσίασηςτηςΔιδακτορικήςΔιατριβής 
του/της, υποπέσει σε παράπτωμα που εμπίπτει στο δί¬ 
καιο περί πνευματικής ιδιοκτησίας (ν. 2121/1993, όπως 
ισχύει) και υπόκειται στις ρυθμίσεις περί έννομου προ¬ 
στασίας, μπορεί να επιβληθούν κυρώσεις κατόπιν από¬ 
φασης των αρμοδίων Οργάνων, με βάση τις κείμενες 
διατάξεις. 

Ο/Η Υποψήφιος/α Διδάκτορας διαγράφεται, κατόπιν 
απόφασης της Συνέλευσης, όταν έχει υπερβεί τον μέγι¬ 
στο χρόνο ολοκλήρωσης της διατριβής που έχει θεσπίσει 
το Τμή μα Ψη φιακών Συστη μάτων. 

Άρθρο 8 

Δικαιώματα, Παροχές και Υποχρεώσεις 

Υποψηφίων Διδακτόρων 

Α. Δικαιώματα / Παροχές 

Οι Διδακτορικές Σπουδές προσφέρονται δωρεάν. 

Οι υποψήφιοι/ες διδάκτορες για πέντε (5) έτη απάτην 
ημερομηνία ορισμού τηςΤριμελούς Συμβουλευτικής Επι¬ 
τροπής, διατηρούν πλήρη τα δικαιώματα και τις παροχές 
που προβλέπονται και για τους/τις φοιτητές/τριες του Β' 
κύκλου σπουδών (άρθρο 40 του ν. 4485/2017). Επιπλέ¬ 
ον, οι υποψήφιοι/ες διδάκτορες διατηρούν δικαιώματα 
πρόσβασης, δανεισμού και χρήσης των ηλεκτρονικών 
υπηρεσιών των πανεπιστημιακών βιβλιοθηκών μέχρι 

και πέντε (5) έτη μετά την απονομή του Διδακτορικού 
Διπλώματος. 

Εφόσον υπάρχει οικονομική δυνατότητα, τα Π.Μ.Σ. 
του Τμήματος μπορούν να επιχορηγήσουν τη συμμε¬ 
τοχή των υποψηφίων διδακτόρων σε εθνικά ή διεθνή 
συνέδρια μετά από σχετικές αποφάσεις των αρμοδίων 
οργάνων του Τμήματος. 

Β. Υποχρεώσεις 

Ο/Η υποψήφιος/α διδάκτορας έχει υποχρέωση ανα¬ 
νέωσης της εγγραφής του/της κάθε ακαδημαϊκό έτος. 

Ο/Η Υποψήφιος/α Διδάκτορας έχει την υποχρέωση να 
παρουσιάζει κάθε έτος, κατά τους μήνες Σεπτέμβριο και 
Οκτώβριο, στην Τριμελή Συμβουλευτική Επιτροπή προ¬ 
φορικά, ενδεχομένως στο πλαίσιο ανοιχτών ημερίδων 
υποψηφίων διδακτόρων, και εγγράφωςτη συντελούμε- 
νη πρόοδο στην εκπόνηση της Διδακτορικής Διατριβής 
του/της. Αντίγραφο του σχετικού υπομνήματος, καθώς 
και σχόλια επ' αυτού από τον/την Επιβλέποντα/ουσα ή 
την Τριμελή Συμβουλευτική Επιτροπή, συνοδευόμενο 
από Έκθεση Προόδου που συντάσσει η εν λόγω Επιτρο¬ 
πή, κατατίθεται στη Γραμματεία του Τμήματος και κατα¬ 
χωρίζεται στον ατομικό φάκελο του/της Υποψηφίου/ας. 

Οι υποψήφιοι διδάκτορες υποχρεούνται: α) να παρευ- 
ρίσκονται ως επιτηρητές στις εξετάσεις των προπτυχι¬ 
ακών και μεταπτυχιακών προγραμμάτων σπουδών του 
Τμήματος (σύμφωνα με πρόγραμμα επιτηρήσεων που 
θα ανακοινώνεται) και β) να συνδράμουν επικουρικά στις 
ακαδημαϊκές δραστηριότητεςτουΤμήματος (διδακτικές 
και ερευνητικές, εργαστηριακές και φροντιστηριακές 
ασκήσεις προπτυχιακών και μεταπτυχιακών μαθημάτων, 
υποστήριξη επιτροπών του Τμήματος κ.λπ.). Πέραν των 
επιτηρήσεων (στις οποίες συμμετέχουν υποχρεωτικά 
όλοι οι υποψήφιοι διδάκτορες), η ποσοτικοποίηση του 
συνολικού, και ανά ακαδημαϊκό εξάμηνο, επικουρικού 
έργου που τίθεται ως προαπαιτούμενο για την ολοκλή¬ 
ρωση των σπουδών ορίζεται σε σχετικές αποφάσεις της 
Συνέλευσης του Τμήματος. 

Με απόφαση της Συνέλευσης τουΤμήματος μπορεί να 
προβλέπεται η υποχρεωτική παρακολούθηση ειδικών 
μαθημάτων διδακτορικού επιπέδου που προσφέρονται 
στους υποψηφίους διδάκτορες του Τμήματος. 

Για κάθε θέμα σχετικό μετοΤμήμαπου δεν αναφέρεται 
ρητά στον παρόντα κανονισμό, ο/η υποψήφιος/α διδά¬ 
κτορας οφείλει να ενημερώνει το επιβλέπον μέλος ΔΕΠ. 

Γ. Δυνατότητες Απασχόλησης Υποψηφίου/ας Διδά¬ 
κτορα 

Με πρόταση της Συνέλευσης του Τμήματος και κοι¬ 
νή απόφαση των Υπουργών Παιδείας και Οικονομικών 
μπορεί να ανατίθεται σε Υ.Δ. η επικουρία Μελών Δ.Ε.Π. 
σε προπτυχιακό και μεταπτυχιακό επίπεδο με ωριαία 
αντιμισθία που επιβαρύνει τον τακτικό προϋπολογισμό 
του Ιδρύματος (άρθρο 9, παράγραφος 3, εδάφιο ε, του 
ν. 3685/2008). 

Υποψήφιοι/ες Διδάκτορες που εμπίπτουν στο άρθρο 
19 παρ. 4 του ν. 4452/17 δύναται να προσλαμβάνονται ως 
ακαδημαϊκοί υπότροφοι διά πράξεως του Τμήματος με 
σχέση εργασίας ιδιωτικού δικαίου ορισμένου χρόνου για 
τη διεξαγωγή διδακτικού, ερευνητικού, επιστημονικού, 
οργανωτικού ή εργαστηριακού έργου καθοριζόμενου 


διά της συμβάσεως. Η προκήρυξη του γνωστικού αντι¬ 
κειμένου γίνεται μετά από απόφαση της Συνέλευσης του 
Τμήματος. Η διάρκεια της συμβάσεως καθορίζεται μέχρι 
ενός πανεπιστημιακού έτους κατά περίπτωση, ανάλογα 
με τις ανάγκες. Δύναται αυτή να ανανεώνεται ή να πα- 
ρατείνεται, πλην όμως ο συνολικός χρόνος πρόσληψης 
δεν δύναται να υπερβεί τα τρία (3) πανεπιστημιακά έτη. 
Η απασχόληση των ανωτέρω δύναται να είναι πλήρης 
ή μερική και η κάλυψη της αποζημίωσής τους θα γίνε¬ 
ται από υποτροφίες και πόρους που θα εξασφαλίζει το 
Τμήμα, χωρίς αύξηση της κρατικής επιχορήγησης προς 
το Πανεπιστήμιο και σύμφωνα με τις κείμενες διατάξεις. 

Άρθρο 9 

Αξιολόγηση Διδακτορικής Διατριβής 

Μετά την ολοκλήρωση της συγγραφής της Διδακτορι¬ 
κής Διατριβής ο/η υποψήφιος/α διδάκτορας υποβάλλει 
αίτηση στην Τριμελή Συμβουλευτική Επιτροπή, διά της 
Γραμματείας, για δημόσια υποστήριξη και αξιολόγησή 
της. Η Τριμελής Συμβουλευτική Επιτροπή, αποφασίζει 
την έγκριση ή την αιτιολογημένη απόρριψη της αίτησης. 
Προκειμένου να διασφαλιστεί η υψηλή ποιότητα των 
διδακτορικών διατριβών του Τμήματος Ψηφιακών Συ¬ 
στημάτων για την έγκριση της αίτησης του υποψηφίου 
για δημόσια υποστήριξη και αξιολόγηση της διατριβής 
απαιτείται να πληρούνται κατ' ελάχιστον οι παρακάτω 
προϋποθέσεις: 

• Δύο (2) τουλάχιστον δημοσιεύσεις σε διεθνή επιστη¬ 
μονικά περιοδικά (έντυπα ή ηλεκτρονικά) τα οποία έχουν 
συμπεριληφθεί σε ϋΐθΐίοη Ιπάθχ και/ή διαθέτουν Ιπηρθοΐ 
ΡθςΐΟΓ και/ή εκδίδονται από διεθνείς εκδοτικούς οίκους. 
Εναλλακτικά δύνανται να είναι αποδεκτές δημοσιεύσεις 
σε κεφάλαια σε βιβλία που έχουν εκδοθεί από διεθνείς 
εκδοτικούς οίκους. 

• Μια (1) τουλάχιστον παρουσίαση σε διεθνές συνέδριο 
με σύστημα κριτών στην Ελλάδα ή το εξωτερικό που έχει 
δημοσιευθεί στα πρακτικά του συνεδρίου. 

Εφόσον η αίτηση εγκριθεί, η Τριμελής Συμβουλευτική 
Επιτροπή συντάσσει αναλυτική Εισηγητική Έκθεση, την 
οποία υποβάλλει στη Συνέλευση του Τμήματος ζητώ¬ 
ντας τον ορισμό Επταμελούς Εξεταστικής Επιτροπής για 
την κρίση της Διδακτορικής Διατριβής. Εάν η Τριμελής 
Συμβουλευτική επιτροπή δεν εγκρίνει την αίτηση του/ 
της Υ.Δ. δίνει αναλυτικά επιστημονικές παρατηρήσεις 
και προτάσεις για βελτίωση, καθώς και χρονοδιάγραμμα 
υλοποίησης. 

Η Συνέλευση τουΤμήματος Ψηφιακών Συστημάτων, 
μετά την κατάθεση θετικής Εισηγητικής Έκθεσης τηςΤρι- 
μελούς Συμβουλευτικής Επιτροπής, ορίζει Επταμελή Εξε¬ 
ταστική Επιτροπή για την αξιολόγηση της Διδακτορικής 
Διατριβής του/της υποψήφιου/ας διδάκτορος. Σε αυτή 
μετέχουν τα μέλη τηςΤριμελούς Συμβουλευτικής Επιτρο¬ 
πής και τέσσερα επιπλέον μέλη που πληρούν τα κριτήρια 
του άρθρου 39 παρ.2 β'εδάφιο του ν. 4485/2017 και συ¬ 
γκεκριμένα είναι μέλη Δ.Ε.Π. α' βαθμίδας, αναπληρωτή 
και επίκουρου από το οικείο ή άλλο Α.Ε.Ι. ή καθηγητές 
αναγνωρισμένων ως ομοταγών ιδρυμάτων της αλλοδα¬ 
πής, οι οποίοι είναι κάτοχοι Διδακτορικού Διπλώματος, 
ή ερευνητές των βαθμιδών Α', Β' ή Γ' από ερευνητικά 
κέντρα του άρθρου 13Ατου ν. 4310/2014, συμπεριλαμ- 

βανομένων των ερευνητικών κέντρων της Ακαδημίας 
Αθηνών και του Ιδρύματος Ιατροβιολογικών Ερευνών 
της Ακαδημίας Αθηνών ή από αναγνωρισμένα ερευνη¬ 
τικά κέντρα ή ινστιτούτα της αλλοδαπής και έχουν το 
ίδιο ή συναφές γνωστικό αντικείμενο με την υπό κρίση 
Διδακτορική Διατριβή. 

Προκειμένου να συγκροτηθεί η Επταμελής Εξεταστική 
Επιτροπή, τα αφυπηρετήσαντα μέλη τηςΤριμελούς Συμ¬ 
βουλευτικής Επιτροπής αντικαθίστανται από νέα μέλη 
που πληρούν τα κριτήρια του άρθρου 39 παρ.2 β' εδάφιο 
του ν. 4485/2017.Τα αφυπηρετήσαντα μέλη δικαιούνται 
να παρευρεθούν στη διαδικασία δημόσιας παρουσίασης 
και αξιολόγησης χωρίς δικαίωμα ψήφου. Μέλη ΔΕΠ τα 
οποία βρίσκονται σε άδεια, δύνανται να συμμετέχουν ως 
μέλη της Επταμελούς Εξεταστικής Επιτροπής (άρθρο 41 
του ν. 4485/2017). 

Με πρωτοβουλία του/της Προέδρου του Τμήματος και 
σε συνεννόηση με τον/την επιβλέποντα/ουσα και τον/ 
την Υ.Δ., μετά την κοινοποίηση της Διδακτορικής Διατρι¬ 
βής που έχει κατατεθεί προς εξέταση από τη Γραμματεία 
σε όλα τα μέλη της ορισθείσας Επταμελούς Εξεταστικής 
Επιτροπής, ορίζεται εντόςτετραμήνου η ημερομηνία και 
η ώρα της προφορικής δημόσιας παρουσίασης και αξι¬ 
ολόγησης της Διδακτορικής Διατριβής σε αίθουσα του 
Πανεπιστημίου Πειραιώς. Η πρόσκληση κοινοποιείται 
έγκαιρα στην πανεπιστημιακή κοινότητα και η παρακο¬ 
λούθησή της είναι ελεύθερη στο κοινό. Κατά τη διαδι¬ 
κασία παρουσίασης και αξιολόγησης προϋποτίθεται η 
φυσική παρουσία, οπωσδήποτε του/της υποψήφιου/ 
ας και τουλάχιστον τεσσάρων (4) μελών της Επταμελούς 
Εξεταστικής Επιτροπής. Τα υπόλοιπα μέλη δικαιούνται 
να μετάσχουν μέσω τηλεδιάσκεψης. Ο/Η υποψήφιος/α 
παρουσιάζει το περιεχόμενο της επιστημονικής έρευνάς 
του και τα πορίσματά της και απαντά σε ερωτήσεις και 
σχόλια μελών της Επταμελούς Επιτροπής ή των τυχόν 
αφυπηρετησάντων μελών τηςΤριμελούς Συμβουλευ¬ 
τικής Επιτροπής. 

Στη συνέχεια ο/η υποψήφιος/α αποχωρεί και η Επτα¬ 
μελής Εξεταστική Επιτροπή συνεδριάζει χωρίς την πα¬ 
ρουσία τρίτων και κρίνει τη διατριβή ως προς την ποι¬ 
ότητα, την πληρότητα, την πρωτότυπη σκέψη και την 
συμβολή της στην επιστή μη και με βάση αυτά τα κριτή¬ 
ρια διατυπώνει την τελική της κρίση και τη βαθμολογεί. 
Η Διδακτορική Διατριβή εγκρίνεται με πλειοψηφία του¬ 
λάχιστον πέντε (5) μελών της Επταμελούς Εξεταστικής 
Επιτροπής. Η έγκριση και βαθμολόγηση βεβαιώνεται με 
σχετικό πρακτικό. Το πρακτικό υπογράφεται από όλα 
τα συμμετέχοντα στη διαδικασία της αξιολόγησης της 
διατριβής μέλη της Επταμελούς Εξεταστικής Επιτροπής 
και διαβιβάζεται διά της Γραμματείας, στη Συνέλευση 
του Τμήματος. Σε περίπτωση κατά την οποία το πρακτικό 
φέρει υπογραφές τεσσάρων μελών της Επταμελούς Επι¬ 
τροπής και πέμπτο μέλος έχει υπογράψει την εισηγητική 
έκθεση, ο τίτλος θεωρείται ότι έχει χορηγηθεί εγκύρως. 

Η εγκριθείσα Διδακτορική Διατριβή βαθμολογείται με 
την ακόλουθη κλίμακα: 

- Άριστα 

- Λίαν Καλώς 

- Καλώς 


Η Επταμελής Εξεταστική Επιτροπή έχει το δικαίωμα 
κατά την αξιολόγησή της, με απλή πλειοψηφία των με¬ 
λών της, να ζητήσει από τον/ην υποψήφιο/α διδάκτορα 
να επιφέρει εντός εξαμήνου προσθήκες, αλλαγές ή δι¬ 
ορθώσεις στο τελικό κείμενο της Διδακτορικής Διατρι¬ 
βής, τις οποίες κρίνει απολύτως απαραίτητες, πριν αυτή 
κατατεθεί στην Κεντρική Βιβλιοθήκη του Πανεπιστημίου 
Πειραιώς και στο Εθνικό Αρχείο Διδακτορικών Διατριβών 
του Εθνικού Κέντρου Τεκμηρίωσης ΕΚΤ. 

Σε αυτή την περίπτωση, και οπωσδήποτε πριν από 
την καθομολόγηση του/της Υποψήφιου/ας Διδάκτορα, 
ο/η Επιβλέπων/ουσα οφείλει να βεβαιώσει με έγγραφό 
του, που κατατίθεται στη Γραμματεία του Τμήματος, ότι 
ο/η Υποψήφιος/α επέφερε στο κείμενο της Διδακτορι¬ 
κής Διατριβής τις προσθήκες, αλλαγές ή διορθώσεις, 
όπως αυτές αναφέρονται στο Πρακτικό Αξιολόγησης 
της Επταμελούς Επιτροπής. Εάν η προθεσμία των έξι 
μηνών παρέλθει άπρακτη, τότε με σχετική απόφαση 
της Συνέλευσης η Διδακτορική Διατριβή θεωρείται ότι 
απορρίφθηκε. 

Στον/την Υποψήφιο/α Διδάκτορα μπορεί να χορη¬ 
γείται από τη Γραμματεία του Τμήματος, πριν από την 
αναγόρευση-καθομολόγησή του/της, βεβαίωση ότι έχει 
υποστηρίξει επιτυχώςτη Διδακτορική Διατριβή του/της, 
εφόσον δεν εκκρεμούν διορθώσεις. 

Άρθρο 10 

Αναγόρευση και Καθομολόγηση Διδακτόρων 

Ο/Η Υποψήφιος/α Διδάκτορας, μετά την ολοκλήρω¬ 
ση της διαδικασίας αξιολόγησης της Διδακτορικής Δι¬ 
ατριβής που προβλέπεται στο Άρθρο 9, δικαιούται να 
υποβάλει στη Γραμματεία αίτηση για την αναγόρευση- 
καθομολόγησή του/της. 

Πριν την αναγόρευση/καθομολόγηση, η Διδακτορική 
Διατριβή θα πρέπει να έχει τυπωθεί και βιβλιοδετηθεί 
με τη φροντίδα του/της Υποψήφιου/ας Διδάκτορα ο/η 
οποίος/α καταθέτει με δική του/της ευθύνη αντίτυπα της 
Διατριβής του/της ως εξής: 

■ Στην Κεντρική Βιβλιοθήκη του Πανεπιστημίου Πει¬ 
ραιώς (σε ηλεκτρονική μορφή) 

• στο Εθνικό Αρχείο Διδακτορικών Διατριβών του Εθνι¬ 
κού ΚέντρουΤεκμηρίωσης ΕΚΤ. Συγκεκριμένα, με ευθύ¬ 
νη της Γραμματείας του Τμήματος και σε συνεργασία 
με τον/την Υποψήφιος/α Διδάκτορα πραγματοποιείται 
υποχρεωτικά η ηλεκτρονική ανάρτηση της Διδακτορικής 
Διατριβής στο Εθνικό Κέντρο Τεκμηρίωσης και κατόπιν 
η ταχυδρομική αποστολή ενός αντιτύπου της Διατριβής 
στο Εθνικό Κέντρο Τεκμηρίωσης (Εθνικό Κέντρο Τεκ- 
μηρίωσης/ΕΙΕ, Βασ. Κωνσταντίνου 48, 11635, Αθήνα. Η 
Γραμματεία, πριν την καθομολόγηση, οφείλει να ελέγξει 
την κατάθεσή της διατριβής στο Εθνικό Αρχείο Διδα¬ 
κτορικών Διατριβών του Εθνικού ΚέντρουΤεκμηρίωσης 
(Γιΐΐρ5://ρΓιάιη5.θΙ<ΐ.9ΐ'/ρ^εΙηΊ5). 

Τα ανωτέρω αποτελούν απαραίτητη προϋπόθεση προ¬ 
κειμένου να πραγματοποιηθεί η αναγόρευση - καθομο¬ 
λόγηση - απονομή Διπλώματος στον/στην Υ.Δ. 

Ο/Η Υποψήφιος/α Διδάκτορας προσκομίζει στη Γραμ¬ 
ματεία μαζί με την αίτησή του/της για ενεργοποίηση της 
διαδικασίας αναγόρευσης-καθομολόγησης, βεβαίωση 

από τον Πρόεδρο του Τμήματος ότι έχει εκπληρώσει τις 
υποχρεώσεις παροχής έργου προς το Τμήμα Ψηφιακών 
Συστημάτων (Άρθρο 8, Β του παρόντος Κανονισμού). 

Η Συνέλευση αναγορεύει και καθομολογεί τον/την 
υποψήφιο/α διδάκτορα σε δημόσια Συνεδρίαση του 
Τμήματος, παρουσία του/της υποψήφιου/ας Διδάκτορα. 
Ο Π ρόεδρος του Τμήματος θέτει υπόψη του Σώματος το 
Πρακτικό, που πιστοποιεί την επιτυχή ολοκλήρωση της 
διαδικασίας προφορικής παρουσίασης και αξιολόγησης 
της Διδακτορικής Διατριβής και ακολουθεί η αναγόρευ¬ 
ση και καθομολόγηση του/της υποψηφίου/ας σε Διδά¬ 
κτορα του Τμήματος. 

Ο/Η υποψήφιος/α διδάκτορας μετά από την αναγό¬ 
ρευση και καθομολόγησή του/της από την Συνέλευση 
του Τμήματος, μπορεί να αιτηθεί χορήγηση βεβαίωσης 
επιτυχούς περάτωσης. Στον/Στην Διδάκτορα χορηγείται 
Αντίγραφο Διδακτορικού Διπλώματος. Το Διδακτορικό 
Δίπλωμα (πάπυρος), υπογράφεται από τον/την Πρύτανη, 
τον/την Πρόεδρο και τον/την Γραμματέα του Τμήματος 
και φέρει τη σφραγίδα του Πανεπιστημίου Πειραιώς. 

Στην περίπτωση επιστημονικής συνεργασίας μεΤμήμα 
αναγνωρισμένου ομοταγούς ιδρύματος της αλλοδαπής, 
για εκπόνησης Διδακτορικής Διατριβής με συνεπίβλε- 
ψη, το Τμήμα Ψηφιακών Συστημάτων χορηγεί τίτλο 
Διδακτορικού Διπλώματος όπου γίνεται μνεία και του 
άλλου συνεργαζόμενου ιδρύματος, εφόσον το Ειδικό 
πρωτόκολλο Συνεργασίας δεν ορίζει διαφορετικά. Ο 
τίτλος αυτός υπογράφεται από τον Πρύτανη, τον Πρόε¬ 
δρο του Τ μήματος και τον Γραμματέα του Τ μήματος που 
συμμετέχει στη συνεργασία. 

Η τελετή αναγόρευσης και καθομολόγησης, το κεί¬ 
μενο του όρκου καθώς και ο τύπος του Διδακτορικού 
Διπλώματος του/της Διδάκτορος ακολουθεί τα πρότυπα 
σχετικών αποφάσεων της Συγκλήτου του Πανεπιστημί¬ 


ου Πειραιώς. Για όσους δεν επιθυμούν να δώσουν θρη¬ 
σκευτικό όρκο επιτρέπεται απλή επίκληση της τιμής και 
συνείδησής τους. 

Οι Διδακτορικές Σπουδές οδηγούν σε τίτλο σπουδών 
επιπέδου 8 σύμφωνα με το Ευρωπαϊκό Πλαίσιο Προ¬ 
σόντων (ΕΟΡ) και το Εθνικό Πλαίσιο Προσόντων (ΕΠΠ). 

Άρθρο 11 

Μεταβατικές διατάξεις 

Όλοι/ες οι υποψήφιοι/ες διδάκτορες του Τμήματος 
Ψηφιακών Συστημάτων για τους οποίους/ες κατά την 
έναρξη ισχύος του ν. 4485/2017 δεν είχε οριστεί η Επτα- 
μελής Εξεταστική Επιτροπή εντάσσονται στις διατάξεις 
του ν. 4485/2017 και στον παρόντα Κανονισμό. 

Για τους/τις υποψήφιους/ες διδάκτορες για τους οποί¬ 
ους/ες κατά την έναρξη ισχύος του ν. 4485/2017 δεν είχε 
οριστεί η Επταμελής Εξεταστική Επιτροπή και έχουν 
υπερβεί ή βρίσκονται μέχρι έξι μήνες πριν το μέγιστο 
χρόνο ολοκλήρωσης των σπουδών τους, σύμφωνα με 
τις προβλέψεις του προηγούμενου Κανονισμού Διδακτο¬ 
ρικών ΣπουδώντουΤμήματος Ψηφιακών Συστημάτων, 
παρατείνεται ο μέγιστος χρόνος για την ολοκλήρωση της 
διδακτορικής διατριβήςτους κατά δύο (2) ημερολογιακά 
έτη (κατ'εξαίρεση του μέγιστου χρόνου ολοκλήρωσης 
που ορίζεται στο Άρθρο 7 του παρόντος κανονισμού). 

Θέματα που δε ρυθμίζονται από τον παρόντα Κανο¬ 
νισμό, θα ρυθμίζονται με αποφάσεις των αρμοδίων ορ¬ 
γάνων του Πανεπιστημίου Πειραιώς. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Πειραιάς, 12 Μαρτίου 2018 

Ο Πρύτανης 

ΑΓΓΕΛΟΣ ΚΟΤΙΟΣ 

=Τ 

ΕΘΝΙΚΟ ΤΥΠΟΓΡΑΦΕΙΟ 


Το Εθνικό Τυπογραφείο αποτελεί δημόσια υπηρεσία υπαγόμενη στο Υπουργείο Διοικητικής 
Ανασυγκρότησης και έχει την ευθύνη τόσο για τη σύνταξη, διαχείριση, εκτύπωση και κυκλο¬ 
φορία των Φύλλων της Εφημερίδας της Κυβερνήσεως (ΦΕΚ), όσο και για την κάλυψη των 
εκτυπωτικών αναγκών του δημοσίου (ν. 3469/2006, ΦΕΚ Α' 131). 


1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ) 

• Τα ΦΕΚ σε ηλεκτρονική μορφή διατίθενται δωρεάν στο νννννν.θΙ^Γ την επίσημη ιστο¬ 
σελίδα του Εθνικού Τυπογραφείου. Όσα ΦΕΚ δεν έχουν ψηφιοποιηθεί και καταχωριστεί στην 
ανωτέρω ιστοσελίδα αποστέλλονται επίσης δωρεάν με την υποβολή αίτησης, για την οποία 
αρκεί η συμπλήρωση των αναγκαίων στοιχείων σε ειδική φόρμα. 

• Τα ΦΕΚ σε έντυπη μορφή διατίθενται σε μεμονωμένα φύλλα είτε απευθείας από το Τμή¬ 
μα Πωλήσεων, είτε ταχυδρομικά με την αποστολή αιτήματος παραγγελίας μέσω των ΚΕΠ, είτε 
με ετήσια συνδρομή μέσω του Τμήματος Συνδρομητών. Το κόστος ενός ασπρόμαυρου ΦΕΚ 
από 1 έως 16 σελίδες είναι 1,00 €, αλλά για κάθε επιπλέον οκτασέλιδο (ή μέρος αυτού) προ¬ 
σαυξάνεται κατά 0,20 €.Το κόστος ενός έγχρωμου ΦΕΚ από 1 έως 16 σελίδες είναι 1,50 €, αλλά 
για κάθε επιπλέον οκτασέλιδο (ή μέρος αυτού) προσαυξάνεται κατά 0,30 €. Το τεύχος Α.Σ.Ε.Π. 
διατίθεται δωρεάν. 

• Τρόποι αποστολής κειμένων προς δημοσίευση: 

Α. Τα κείμενα προς δημοσίευση στο ΦΕΚ, από τις υπηρεσίες και τους φορείς του 
δημοσίου, αποστέλλονται ηλεκτρονικά στη διεύθυνση νν6ΐιπΐ35ΐ6Γ.6ΐ@θτ.9Γ με χρήση 
προηγμένης ψηφιακής υπογραφής και χρονοσήμανσης. 

Β. Κατ' εξαίρεση, όσοι πολίτες δεν διαθέτουν προηγμένη ψηφιακή υπογραφή μπορούν 
είτε να αποστέλλουν ταχυδρομικά, είτε να καταθέτουν με εκπρόσωπό τους κείμενα προς 
δημοσίευση εκτυπωμένα σε χαρτί στο Τμήμα Παραλαβής Δημοσιευτέας Ύλης. 

• Πληροφορίες, σχετικά με την αποστολή/κατάθεση εγγράφων προς δημοσίευση, 
με την πώληση των τευχών και με τους ισχΰοντες τιμοκαταλόγους για όλες τις υπη¬ 
ρεσίες μας, περιλαμβάνονται στην ιστοσελίδα μας. Η ενδεδειγμένη διαδρομή είναι: 
νννννν.θΐ.ςμ/ Φ.Ε.Κ./ Δημοσίευση Κειμένων ή Τεύχη ή Διάθεση ΦΕΚ ή Πώληση ή Συν¬ 
δρομητές. Επίσης μέσω της ιστοσελίδας μας δίδονται πληροφορίες σχετικά με την 
πορεία δημοσίευσης των εγγράφων, με βάση τον Κωδικό Αριθμό Δημοσιεύματος (ΚΑΔ). 
Πρόκειται για τον αριθμό που εκδίδει το Εθνικό Τυπογραφείο για όλα τα κείμενα που πληρούν 
τις προϋποθέσεις δημοσίευσης. 


2. ΕΚΤΥΠΩΤΙΚΕΣ ΑΝΑΓΚΕΣ ΤΟΥ ΔΗΜΟΣΙΟΥ 

Το Εθνικό Τυπογραφείο ανταποκρινόμενο σε αιτήματα υπηρεσιών και φορέων του δημο¬ 
σίου αναλαμβάνει να σχεδιάσει και να εκτυπώσει κάρτες, βιβλία, αφίσες, μπλοκ, μηχανογρα¬ 
φικά έντυπα, φακέλους για κάθε χρήση, κ.ά. Επίσης σχεδιάζει και κατασκευάζει σφραγίδες. 


ΕΠΙΚΟΙΝΩΝΙΑ ΜΕ ΤΟ ΕΘΝΙΚΟ ΤΥΠΟΓΡΑΦΕΙΟ 


Ταχυδρομική Διεύθυνση: Καποδιστρίου 34, τ.κ. 10432, Αθήνα 
ΤΗΛΕΦΩΝΙΚΟ ΚΕΝΤΡΟ: 210 5279000 -ί3χ: 210 5279054 
ΤΜΗΜΑΤΑ ΕΞΥΠΗΡΕΤΗΣΗΣ ΚΟΙΝΟΥ 
Πωλήσεων: (Ισόγειο, τηλ. 210 5279178 - 180) 

Συνδρομητών: (Ημιόροφος, τηλ. 210 5279136) 

Πληροφοριών: (Ισόγειο, Γρ. 3 και τηλεφ. κέντρο 210 5279000) 
Παραλαβής Δημ.Ύλης: (Ισόγειο, τηλ. 210 5279167,210 5279139) 

Ωράριο για το κοινό: Δευτέρα ως Παρασκευή: 8:00 -13:30 


Ιστοσελίδα: νννννν.θ 1 . 91 · 

Πληροφορίες σχετικά με την λειτουργία 
της ιστοσελίδας: Η6ΐράβ$Κ.6ΐ@6ΐ.9·' 

Αποστολή ψηφιακά υπογεγραμμένων 
εγγράφων προς δημοσίευση στο ΦΕΚ: 

ννεΐ3ΐπ35ΐ6Γ.6ΐ@6ΐ.9·' 

Πληροφορίες για γενικό πρωτόκολλο 
και αλληλογραφία: 9ΐ'3ππτΐ3ΐθί3@θ1.9*' 

























